**НЕОБАВЕЗУЈУЋИ ЈАВНИ ПОЗИВ ЗА ПРИКУПЉАЊЕ ПИСАМА О ЗАИНТЕРЕСОВАНОСТИ ЗА ИЗГРАДЊУ ЗГРАДЕ ЖЕЛЕЗНИЧКЕ СТАНИЦЕ „БЕОГРАД ЦЕНТАР“ И ПРАТЕЋИХ КОМЕРЦИЈАЛНИХ САДРЖАЈА**

Републичка дирекција за имовину Републике Србије
Београд, ул. Kраља Милана бр. 16
објављује

**Необавезујући јавни позив за прикупљање писама о заинтересованости за изградњу зграде железничке станице „БЕОГРАД ЦЕНТАР“
и пратећих комерцијалних садржаја**

Републичка дирекција за имовину Републике Србије (у даљем тексту: „Дирекција“), у име Републике Србије, позива сва заинтересована домаћа и страна правна лица (у даљем тексту: „Потенцијални партнери“) да упуте необавезујуће писмене понуде (у даљем тексту: „Писма о заинтересованости“), за изградњу станичне зграде железничке станице „Београд Центар“ (у даљем тексту: „Зграда железничке станице“) и пратећих комерцијалних садржаја, а у складу са Урбанистичким пројектом за изградњу железничке станице „Београд Центар“, потврђеним од стране Секретаријата за урбанизам и грађевинске послове Града Београда IX-10 број 350.13-54/2015 од 26.10.2015. године.

Изградња се врши тако што Република Србија улаже земљиште и омогућава градњу на већ изграђеним објектима, а Потенцијални партнер финансира изградњу Зграде железничке станице и комерцијалних садржаја (заједничка изградња).

Зграда железничке станице се гради по параметрима који су већ опредељени Урбанистичким пројектом и по закону је у јавној својини Републике Србије.

Потенцијални партнери могу дати своје идејно решење и за Зграду железничке станице у складу са урбанистичким параметрима и статичким ограничењима, а надлежна тела и органи ће ценити да ли је могуће и потребно, по том идејном решењу, мењати постојећи Урбанистички пројекат.

По анализи примљених Писама о заинтересованости, надлежни органи Републике Србије могу покренути одговарајући поступак за избор партнера ради Зграде железничке станице и пратећих комерцијалних садржаја. Анализу примљених Писама о заинтересованости вршиће Мешовита радна група, образована од стране Владе Републике Србије, састављена од представника релевантних институција и то: Дирекције, Министарства грађевинарства, саобраћаја и инфраструктуре, Града Београда, Привредног друштва „Инфраструктура железнице Србије“ и Предузећа за изградњу железничког чвора Београд д.о.о. Циљ надлежних органа Републике Србије је да се изградњом Зграде железничке станице, изграде и компатибилни комерцијални садржаји, како би се добила функционална целина у градском језгру.

Писма о заинтересованости треба да садрже следеће податке:

* Опште информације о Потенцијалном партнеру (прилаже се извод из регистра привредних субјеката надлежног органа и потврда о пореском идентификационом броју);
* Одговарајуће референце за Потенцијалне партнере;
* Оквирни бизнис план за период од 10 година, укључујући предлог модела партнерства, у складу са важећим законским прописима;
* Идејно решење за комерцијалне садржаје, оквирни износ планираних инвестиција и рок за њихову реализацију;
* Планирани начин финансирања изградње станичне зграде железничке станице и пратећих комерцијалних садржаја;
* Понуђена средства обезбеђења у случају да финансирање изградње и изградња не буду завршени у уговореном року и на предвиђен начин.

Потребно је да Писма о заинтересованости и сва документа буду потписана од стране овлашћеног лица и оверена печатом.

Писма о заинтересованости се достављају на писарницу Дирекције, ул. Краља Милана бр. 16, Београд у року од 60 дана од дана објављивања огласа у дневном листу.

Писма о заинтересованости се достављају у затвореној коверти са назнаком „НЕ ОТВАРАТИ“, препорученом пошиљком или се лично предају на писарници Дирекције.

На полеђини коверте потребно је видљиво назначити назив, адресу и телефон подносиоца.

Отварање приспелих Писама о заинтересованости извршиће се комисијски.

Пре слања Писама о заинтересованости, свим Потенцијалним партнерима, а након потписивања изјаве о чувању поверљивих података, биће омогућен увид у Урбанистички пројекат за изградњу железничке станице „Београд Центар“, као и другу пратећу документацију. Образац изјаве о чувању поверљивих података може се преузети на адреси [www.rdi.gov.rs](http://www.rdi.gov.rs) сваког дана од првог наредног дана од дана објављивања до последњег дана трајања огласа. Изјаву потписану од стране овлашћеног лица Потенцијални партнер доставља непосредном предајом на писарницу Дирекције, уз истовремено слање путем електронске поште на адресу jelena.dragic@rdi.gov.rs најкасније до последњег дана трајања огласа.

Свим Потенцијалним партнерима биће омогућен обилазак локације железничке станице „Београд Центар“, на њихов захтев. Захтеви се могу упутити путем електронске поште на адресу beocvor@beogradcvor.rs (Зорица Славковић Марјановић, диа и Зоран Петровић, дипл.инж.грађ.)

Овај позив у свему је необавезујући и објављује се само у циљу истраживања тржишта, те у том смислу не обавезује Дирекцију да покрене било какав поступак избора партнера.

Дирекција задржава право да не покрене поступак избора партнера, као и да измени или допуни елементе овог необавезујућег јавног позива и не сноси било какву одговорност за евентуалне трошкове или штету које би такве измене проузроковале Потенцијалном партнеру или трећим лицима.

Додатна обавештења и информације о овом јавном позиву могу се добити од Дирекције, путем електронске поште на адресу jelena.dragic@rdi.gov.rs и на телефон број 011/3200887.